จ.เชียงราย พัฒนาการอ่านออกเขียนได้และทักษะอาชีพโรงเรียนบนพื้นที่สูงทุรกันดาร
ดร.สายสวาท วิชัย ผู้อำนวยการสำนักงานเขตพื้นที่การศึกษาประถมศึกษาเชียงราย เขต 3 เปิดการสัมมนา ที่สามารถนำไปปฏิบัติได้จริง ในโครงการนิทรรศการการพัฒนาพัฒนาทักษะการอ่านออกเขียนได้และการพัฒนาทักษะอาชีพในโรงเรียนพื้นที่สูงและถิ่นทุรกันดาร ของสำนักงานเขตพื้นที่การศึกษาประถมศึกษาจังหวัดเชียงราย ซึ่งมีโรงเรียนรวมกว่า 54 โรงเรียน โดยครูทุกโรงเรียนเข้าร่วมรับฟังการบรรยายพิเศษ การพัฒนาคุณภาพการจัดการศึกษาโรงเรียนพื้นที่สูงและถิ่นทุรกันดาร ที่สามารถนำไปปฏิบัติได้จริง และให้เด็กมีคุณภาพมากขึ้น

เนื่องจากที่ผ่านมาพบว่า ปัญหาการออกเขียนได้ และการเรียนเรื่องทักษะอาชีพนั้น ยังเกิดปัญหาขึ้นเมื่อมีการประเมิน ดังนั้นการดำเนินการดังกล่าวจะสามารถทำให้ปัญหาเหล่านี้หมดไป เพราะการแก้ไขปัญหานั้นจะให้ทุกโรงเรียนช่วยกันและเดินไปพร้อมกันในการพัฒนา โดยเน้นว่าจะไม่ทิ้งปัญหาไว้ที่โรงเรียนใดโรงเรียนหนึ่ง ต้องจับมือกันเดินสู่จุดหมาย ที่ทำให้เด็กนักเรียนทุกคน สามารถอ่าน เขียน ภาษาไทยได้ทุกคน รวมทั้งการสร้างอาชีพที่ยั่งยืน

ทั้งนี้ การดำเนินการยังให้โรงเรียนที่มีผลงานดีเด่นในทุกด้าน นำผลงานออกมาโชว์ เพื่อสร้างแรงบันดาลใจให้กับครู นักเรียน ที่สามารถนำไปต่อยอดทางการศึกษาได้ ซึ่งไม่เฉพาะมีผลงานวิชาการเท่านั้น แต่ต้องสามารถปฏิบัติได้จริง ซึ่งนักเรียนที่นำผลงานมาแสดงนั้นเป็นผลงานที่ทำได้จริง ไม่ว่าจะเป็นการทำการเกษตร การทำงานฝีมือ การทำอาหาร และการผลิตสื่อการเรียนการสอน การอ่านออกเขียนได้อีกด้วย